b'\n_START_ARTICLE_\nBarbiedukke\n_START_PARAGRAPH_\nBarbiedukke eller barbiedokke, p\xc3\xa5 engelsk Barbie Doll eller oftest bare kalt Barbie, er et registrert varemerke for en leket\xc3\xb8ysdukke fra det amerikanske leket\xc3\xb8ysfirmaet Mattel. Siden 1959 er det blitt solgt enorme mengder barbiedukker i flere varianter over hele verden. Dukkene er laget i plast og har b\xc3\xb8yelige kroppsledd. De er formet som vakre, slanke unge kvinner eller ten\xc3\xa5ringsjenter og selges med motepregede dukkekl\xc3\xa6r. Det er ogs\xc3\xa5 blitt utviklet dukker i samme serie av unge kvinner med andre navn, h\xc3\xa5rfarger og etniske trekk. Det kom ogs\xc3\xa5 tidlig barbiedukker formet som unge, pene menn, deriblant dukken Ken.\n_START_SECTION_\nBakgrunn\n_START_PARAGRAPH_\nDukken ble oppfunnet av Ruth Handler (1916\xe2\x80\x932002), som var gift med en av de to eierne av det dengang vesle rammefirmaet Mattel. Hun ble inspirert av datteras interesse for p\xc3\xa5kledningsdukker av papir og ville lage en tredimensjonal utgave. Hun laget en variant som etterliknet en tysk motedukke, Bild-Lilli, som var basert p\xc3\xa5 en tegneseriefigur i avisa Bild og som ble produsert fra 1955 til 1964. Derfor ble det allerede fra begynnelsen produsert et stort utvalg av motekl\xc3\xa6r og tilbeh\xc3\xb8r til Barbiedukkene. Dukken ble oppkalt etter dattera Barbaras kj\xc3\xa6lenavn. Barbies fulle navn er Barbara Millicent Roberts, mens kj\xc3\xa6resten Ken heter Ken Carson._NEWLINE_Den f\xc3\xb8rste bilen til Barbie forestilte en Austin Healey i rosa.\n_START_SECTION_\nPopularitet\n_START_PARAGRAPH_\nDet er solgt over 100 millioner Barbiedukker over hele verden, og Barbie er fortsatt blant de aller mest kjente merkelekene._NEWLINE_90\xc2\xa0% av alle jenter i alderen 3-10 \xc3\xa5r i USA eier en Barbie, og dukkens hjemmeside ble i 2007 bes\xc3\xb8kt av over 50 millioner hver m\xc3\xa5ned. Barbie og Barbieprodukter ansl\xc3\xa5s \xc3\xa5 selge for rundt tre milliarder dollar \xc3\xa5rlig, mens hovedkonkurrenten Bratz har en omsetning p\xc3\xa5 rundt to milliarder dollar. Bratz er p\xc3\xa5kledningsdukker i en litt mer moderne stil og kom p\xc3\xa5 markedet i 2001. Disse dukkene blir laget av MGA Entertainment og er en av en mengde Barbie-liknende produktserier der m\xc3\xa5lgruppa er jenter. Mens det for gutter brukes stadig mer penger p\xc3\xa5 videospill og sportsutstyr enn p\xc3\xa5 tradisjonelt leket\xc3\xb8y, fortsetter jentene noe lenger med leker, for eksempel dukker i sosiale rollespill. Likevel har Barbie-salget vist en viss tilbakegang de siste \xc3\xa5ra._NEWLINE_Fulla er en av en mengde konkurrerende Barbie-liknende p\xc3\xa5kledningsdukker. Fulladukkene, som kom i 2003, er blant annet utstyrt med hijab og den mest popul\xc3\xa6re av slike p\xc3\xa5kledningsdukker som er beregnet for salg i Midt\xc3\xb8sten og til muslimske barn.\n_START_SECTION_\nKritikk\n_START_PARAGRAPH_\nDe popul\xc3\xa6re barbiedukkene har i mange \xc3\xa5r blitt kritisert for \xc3\xa5 fremme stereotype kj\xc3\xb8nnsrollem\xc3\xb8nstre og utseendefikserte kroppsidealer hos sm\xc3\xa5jenter og gi et falskt bilde av de voksnes tilsynelatende glamor\xc3\xb8se og forbruksorienterte verden.'